পরব্রহ্ম
পরব্রহ্ম (সংস্কৃত: परंब्रह्मन्) বা নির্গুণ ব্রহ্ম বা পরম ব্রহ্ম হলেন "সর্বোচ্চ ব্রহ্ম", এবং যিনি সমস্ত বর্ণনা ও ধারণার বাইরে। তাকে নিরাকার হিসাবে বর্ণনা করা হয়েছে, যিনি চিরকাল সবকিছুতে পরিবেষ্টিত, মহাবিশ্বের সর্বত্র এবং এর বাইরে যা কিছু রয়েছে সর্বত্র পরিব্যাপ্ত। পরব্রহ্ম সম্পর্কে বিভিন্ন ধারণা বিদ্যমান। অদ্বৈত বেদান্ত ঐতিহ্যে, পরব্রহ্ম হল নির্গুণ ব্রহ্মের সমার্থক, অর্থাৎ গুণবিহীন পরম। বিপরীতভাবে, দ্বৈত বেদান্ত ও বিশিষ্টাদ্বৈত বেদান্ত ঐতিহ্যে পরব্রহ্মকে সগুণ ব্রহ্ম হিসাবে সংজ্ঞায়িত করা হয়েছে, অর্থাৎ, গুণাবলী সহ পরম। বৈষ্ণবধর্ম, শৈবধর্ম ও শাক্তধর্ম, যথাক্রমে বিষ্ণু, শিব এবং শক্তিকে পরব্রহ্ম হিসাবে বিবেচনা করে। গাণপত্য সম্প্রদায় গণপতিকে এবং কার্তিকেয় সম্প্রদায় কার্তিককে পরব্রহ্ম হিসেবে বিবেচনা করে।